Eskom se Oberholzer wéér ondersoek | Netwerk24
Deur Kaydene Davids 10 April 2021 17:25
Die SOE-ondersoek teen Oberholzer is die vierde ondersoek oor die bewerings van ongerymdhede en korrupsie wat Mark Chettiar, 'n hoofbestuurder by Eskom, verlede jaar gemaak het.
Hy het Oberholzer onder meer daarvan beskuldig dat hy 'n kontrak onderhandel het met 'n konstruksiemaatskappy waarin hy aandele besit en dat hy iemand gevra het om werk te kry vir sy swaer sonder om te verklaar dat hy 'n familielid is.
Eskom het egter in twee eksterne en een interne ondersoek bevind dat daar geen waarheid in die klagtes teen Oberholzer steek nie.
Ook die staande komitee oor openbare rekeninge het bevind dat Oberholzer niks verkeerd gedoen het nie.
LEES OOK: Eksklusief: Oberholzer klaer eis R41 m. van Eskom
Kaizer Kganyago, woordvoerder van die SOE, het Saterdag by navraag bevestig bewerings na ongerymdhede wat in die openbare domein geopper is, word ondersoek.
Volgens Kganyago het Oberholzer sy volle samewerking met die ondersoek, wat vroeër vanjaar begin het, gegee.
"Oberholzer het uit die staanspoor sy volle samewerking met die ondersoek gegee en het selfs sy bankstate aan die eenheid verskaf."
Kganyago sê die ondersoek is byna voltooi, aangesien dit nie 'n ingewikkelde ondersoek was nie.
Sikonathi Mantshantsha, woordvoerder van Eskom, het by navraag gesê hoewel hulle nie bewus is van die ondersoek nie, verwelkom hulle dit nietemin en vertrou hulle dat diegene met getuienis van oortredings aan Oberholzer se kant na vore sal kom en wetstoepassingsagentskappe met vervolging sal help sodat die saak so spoedig moontlik en finaal afgehandel kan word.